बाबा विजयेन्द्र की कलम से
कर्नाटक विधानसभा चुनाव के मतदान संपन्न भेई गेलई . अब तय गिनती के इंतजार छै . कोन पार्टी विजयी होतय ? ककरो ठीक ठाक बहुमत मिलते कि नय, एकरा पर मगजमारी होय रहल छै . सब दल के अप्पन-अप्पन दावेदारी छै . यदुरप्पा और रमैया दोनों के तरफ से सरकार बनाबे के बात होय रहल छै . जेतना सर्वे एजेंसी छै सब अप्पन अप्पन बात कही रहल छै . एकरा में प्रमुख बात ईहे छै कि भाजपा एक बरगर पार्टी बनी के सामने ऐते . भाजपा तय चमत्कार में विश्वास करे वाली पार्टी तय छिकबे नय करे . होय सके छै कि स्पस्ट बहुमत भी नय मिल जाय . अब सब खेला देवेगौरा के पार्टी पर टिकल छै . सत्ता के सांकल देवेगौरा ही खोल सके छै .
ऊँट पूरे करबट लेते या सीधे बैठल रहते , अभी ऊँट के धियान ईवीएम पर रहय दिये ,पर जे मूल बात हमरा ऐ ठाम कहे कि छै कि कर्नाटक के अबकी जे चुनाव भेलेय ओकरा में लोकतंत्र कहाँ छै ? सब दल के उम्मीदवार करोडपति ? कोय पार्टी कमतर नय छै ई खेल में . ई देश में गरीबन तय केवल बटन दबबे लेली पैदा भेलय . जनता तय लोकतंत्र के रखैल भय गेले . ककरो हिम्मत होतय अब चुनाव में उतरे के . खाय के उपाय नय ड्योढी पर नाच . बिना पैसा के ई लोक केवल मुलुर-मुलुर ताके छै . कांग्रेस आरो भाजपा दोनों नागनाथ और सांपनाथ जेना चुनाव में उतरले . एकरा में सब पार्टी जीत रहल छै . हारी रहल छै तय केवल कर्नाटक के लोकतंत्र .
मोदी पूरे चुनाव में इतिहास के कब्बर खोद्तय रहलै आरो राहुल मन्दिर के कंठी और कमंडल खोजतय रहलै . कोय दल कावेरी आरो कारोबार पर बात नय करलके. चुनाव तय ईवेंट भय गेले .
ज्यादा उछलय कुदे के जरुरत नय छै . इ बहरूपिया आरो बहेलिया के चाल ,चेहरा आरो चरित्र के समझे के जरुरत छै . बाजार का, बाजार द्वारा और बाजार के लिए ई लोकतंत्र होय गेले ? लेकिन एकरा से केना इ देश-समाज मजबूत होतय . गाँव के हरखू आरो माधो के इ तंत्र में केना जगह मिलते ? ई खातिर हमारा सबके सोचय के चाही . लोकतंत्र कोनो चुनावी अवधारण थोड़े छिकै . ई तय एगो जीवन मूल्य छिकै .
कर्नाटक के काँव-कांव सूनी कय कान तोहर पकी जैथों . आगामी लोकसभा चुनाव में फेरो यहीं सब दुहरैतय ?
ई देश हम्मर अप्पन छिकै . कोनो दल के जागीर थोड़े छिकै . आबो हम सब मिलकर लोकतान्त्रिक मूल्य के रक्षा करिये . दल रहय की जाय देश बचे के चाही . सब सज्जन शक्ति लोकतंत्र के ई दुर्दशा पर केवल कानतय रहते तय बात नय बनते.
bho_Deva mag_Deva mag_Deva mag_Deva mag_Deva awa_Deva mag_Deva